|  |
| --- |
| PATVIRTINTA |
| Klaipėdos miesto savivaldybės |
| tarybos 2018 m. lapkričio 14 d. |
| sprendimu Nr. T1-271 |

**KLAIPĖDOS MIESTO** **TURTO EKSPLOATAVIMO PASLAUGOS ĮKAINIŲ ĮVERTINIMO KAINODAROS METODIKA**

**I SKYRIUS**

**BENDROSIOS NUOSTATOS**

1. Klaipėdos miesto turto eksploatavimo paslaugos įkainių įvertinimo kainodaros metodika (toliau – Metodika) nustato Klaipėdos miesto šviesoforų valdymo postų ir elektromobilių stotelių eksploatavimo (pagal sutarties 1 priedą) įkainių dydžių peržiūrėjimą, įvertinimą ir mokėjimą.

2. Metodika privaloma Klaipėdos miesto savivaldybės administracijai (toliau – Administracija) ir UAB „Gatvių apšvietimas“ (toliau – Tiekėjas), kuri vykdo sutarties 2 punkte nurodytą funkciją.

3. Kainos grindžiamos būtinųjų sąnaudų susigrąžinimo, stabilumo principais ir sudaro prielaidas įgyvendinti šiuos tikslus:

3.1. mažiausiomis sąnaudomis užtikrinti ilgalaikę, patikimą bei kokybišką šviesoforų valdymo postų ir elektromobilių stotelių eksploatavimo paslaugą vartotojams;

3.2. didinti šviesoforų valdymo postų ir elektromobilių stotelių eksploatavimo paslaugos efektyvumą;

3.3. užtikrinti pagrįstą šviesoforų valdymo postų ir elektromobilių stotelių eksploatavimo paslaugos rentabilumą;

3.4. skatinti diegti pažangias šviesoforų valdymo postų ir elektromobilių stotelių eksploatavimo technologijas.

**II SKYRIUS**

**SKAIČIUOJAMOJI DALIS**

4. Šviesoforų valdymo postų ir elektromobilių stotelių (toliau — Turtas) eksploatacijos lėšų poreikis apskaičiuojamas pagal formulę:

**L = (ka\*a+kb\*b+kc\*c)\*(1 + p) \* (1 + ((Im – Im-1)/ Im-1)) + Am +Em**

Kur:

**L** – Turto eksploatavimo lėšų poreikis (1 mėnesiui be PVM);

**ka** – šviesoforo valdymo posto eksploatavimo savikaina per 1 mėnesį (be nusidėvėjimo) (be PVM);

**a** – šviesoforų valdymo postų skaičius;

**kb** – 1 papildomos lentelės, naudojamos ties raudonu šviesoforo signalu eksploatavimo savikaina per 1 mėnesį (be PVM);

**b** – papildomų lentelių, naudojamos ties raudonu šviesoforo signalu eksploatavimo skaičius;

**kc** – 1 elektromobilio stotelės eksploatacijos savikaina per 1 mėnesį (be nusidėvėjimo) (be PVM);

**c** – elektromobilių stotelių skaičius;

**m** – skaičiuojamo laikotarpio einamieji metai;

**p** – pelno marža;

**Im** – Metinės vidutinės infliacijos reikšmė;

**A** – ilgalaikio turto nusidėvėjimas (amortizacija) per 1 mėnesį;

**E –** elektros energijos suvartojimas per 1 mėnesį (be PVM).

5. Nustatoma pelno marža – 6 proc. (formulėje žymima **p**).

6. Nustatoma pradinė metinės vidutinės infliacijos (formulėje **Im**) reikšmė **–** 2018 m. sausio mėn., vadovaujantis Lietuvos Respublikos statistikos departamento viešai skelbiama informacija. Reikšmė perskaičiuojama vieną kartą per metus atsižvelgiant į metinės vidutinės infliacijos pokytį.

7. Nustatoma Turto nusidėvėjimo (amortizacijos) norma – 10 metų. Turto nusidėvėjimas skaičiuojamas ilgalaikiam turtui: šviesoforo valdymo postui ir elektromobilių stotelei.

**III SKYRIUS**

**BAIGIAMOSIOS NUOSTATOS**

8. Paslaugų kainų dydžiai peržiūrimi ne rečiau kaip kartą per metus. Kainų dydžiai gali būti keičiami, atsižvelgiant į teisės aktus, reglamentuojančius darbo užmokesčio pokyčius, darančius įtaką patiriamoms sąnaudoms konkrečiai paslaugai teikti, kainų indekso pokyčius, vadovaujantis Lietuvos Respublikos statistikos departamento viešai skelbiama informacija bei teikiamų paslaugų kiekio pokyčius.

9. Atsakingas vykdytojas – UAB „Gatvių apšvietimas“ generalinis direktorius.

10. Stebėsenos organas – Administracijos padalinys, atsakingas už miesto šviesoforų valdymo postų ir elektromobilių stotelių priežiūrą.

11. Visa, kas neaprašyta Metodikoje, turi būti įgyvendinama Lietuvos Respublikos įstatymų nustatyta tvarka ir terminais. Įkainiai tvirtinami Lietuvos Respublikos nustatyta tvarka ir įsigalioja nuo jų patvirtinimo datos, jei nenumatyta kitaip.

\_\_\_\_\_\_\_\_\_\_\_\_\_\_\_\_\_\_\_\_\_\_